Avenue B

**Avenue B** on yhdysvaltalaisen rock-laulaja Iggy Popin vuonna 1999 ilmestynyt studioalbumi. Albumin tuotti Don Was, ja levy oli suurelta osaltaan rauhallinen ja akustinen. Levyn kappaleisiin vaikutti Iggy Popin avioero vaimostaan Suchi Asanosta. Albumin nimi *Avenue B* viittaa Asanon ja Popin yhteisen asunnon osoitteeseen. Pariskunta asui pitkään yhdessä New Yorkin Avenue B:llä sijaitsevassa historiallisessa Christodora House-rakennuksessa, kunnes Asano päätti ottaa Popista avioeron. Iggy Popin on kerrottu ottaneen avioeron raskaasti, ja eron jälkeen hän kirjoitti useita henkilökohtaisia lauluja yksityiselämän ihmissuhdeongelmistaan. Kriitikot ovat kutsuneet mediassa *Avenue B* -albumia Iggy Popin avioerolevyksi.

## Tuotanto ja teemat
Vuonna 1997 julkaistiin Johnny Deppin elokuva ''Soturi'' (the Brave), jonka musiikin Iggy Pop oli säveltänyt. Osa elokuvaa varten tehdyistä instrumentaalikappaleista päätyi laulettuina versioina *Avenue B* -albumille.Albumilta julkaistiin singlenä kappale ”Corruption”, josta tehtiin myös musiikkivideo. Levyn kansikuvan on ottanut arvostettu taidevalokuvaaja Jeff Wall. Albumilla soittaa Iggy Popin silloisen kiertuebändin lisäksi jazz-trio Medeski, Martin & Wood.

Albumin sanoitukset ovat täynnä itsetutkiskelua, surua ja vanhenemisen pelkoa sekä muita yksinäisen miehen elämää peilaavia teemoja. Albumi sisältää muutaman rock-kappaleen mutta myös runonomaisia spoken word -monologeja, joissa Iggy pohdiskelee elämäänsä ja sisäistä maailmaansa. Hän kuvailee ennenkaikkea pitkän parisuhteen päättymisen jälkeistä yksinäisyyttä sekä vaikeuksiaan luottaa uusiin ihmisiin. 

Iggy Pop kertoo tehneensä albumin ”kotona Manhattanilla, verhot kiinni vedettyinä, kynttilät sytytettyinä ja ovi lukittuna — se on sellainen levy, jota ei kannata soittaa ennen kahta yöllä” 

*Avenue B* sai ilmestyessään ristiriitaisen vastaanoton. Osa kriitikoista arvosti levyn rohkeutta ja henkilökohtaista otetta, mutta toiset pitivät sitä kiusallisena ja vaivaannuttavana. BBC:n kriitikko Chris Summers kehui albumin sanoitusten ”avointa rehellisyyttä.” kun taas *The Guardian* lehden toimittajan Tom Coxin mukaan albumi kierii kiusallisesti itsesäälissä. AllMusic -nettisivuston kriitikko Stephen Thomas Erlewinen mukaan ”koko albumi pyrkii olemaan hienostunut, paljastava kurkistus Iggyn psyyken sisälle, ikään kuin hän tunnustaisi sinulle asioita yökahvilassa myöhään yöllä.” 

## Kappaleet
Kaikki kappaleet on säveltänyt ja sanoittanut Iggy Pop, ellei toisin huomioida:

# ”No Shit” – 1:21
# ”Nazi Girlfriend” – 2:57
# ”Avenue B” – 5:19
# ”Miss Argentina” – 4:14
# ”Afraid to Get Close” – 0:59
# ”Shakin' All Over” (Johnny Kidd) – 4:35
# ”Long Distance” – 4:56
# ”Corruption” (Hal Cragin, Whitey Kirst, Iggy Pop) – 4:23
# ”She Called Me Daddy” – 1:52
# ”I Felt the Luxury” (Medeski, Martin, Wood, Iggy Pop) – 6:30
# ”Español” (Whitey Kirst, Pop) – 4:10
# ”Motorcycle” – 2:42
# ”Facade” – 5:28

## Muusikot

* Iggy Pop – laulu, kitara, koskettimet
* Whitey Kirst – kitara
* Pete ”Damien” Marshall – kitara
* Hal Cragin – basso
* Larry Mullins – rummut, tabla, vibrafoni
* David Mansfield – viulu, alttoviulu
* Lenny Castro – lyömäsoittimet kappaleissa ”Avenue B” ja ”Español”
* Michael Chaves – koskettimet kappaleessa ”Nazi Girlfriend”
* Don Was – kitara kappaleessa ”Long Distance”
* John Medeski – Hammond-urut, Wurlitzer
* Billy Martin – rummut
* Chris Wood – basso

## Lähteet: